Peter Fischer-Møller
Peter Fischer-Møller, f. 29.6.1955, dansk teolog, biskop i Roskilde stift fra 2008. Fischer-Møller er uddannet på Københavns Universitet; han var en årrække sognepræst i Terslev og Ørslev sogne på Sjælland og provst i Ringsted-Sorø Provsti. Efter et ophold i Mexico i 2002 skrev han sammen med Christian Heilskov Rasmussen Et glimt af Gud – en mayalandsby og dens bibelhistorier (2007). Med et udgangspunkt hos Grundtvig beskrives folkelige indianske fortolkninger af Bibelen.